Source: https://docplayer.fi/6821573-Arrajarven-valuma-alueen-vesiensuojelusuunnitelma.html
Timestamp: 2020-01-19 13:48:11+00:00
Document Index: 10302549

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

ARRAJÄRVEN VALUMA-ALUEEN VESIENSUOJELUSUUNNITELMA - PDF Ilmainen lataus
Download "ARRAJÄRVEN VALUMA-ALUEEN VESIENSUOJELUSUUNNITELMA"
1 ARRAJÄRVEN VALUMA-ALUEEN VESIENSUOJELUSUUNNITELMA Kymijoen vesi ja ympäristö ry:n tutkimusraportti no 266/2014 Marjo Ahola, OTSO Metsäpalvelut Kymijoen vesi jaympäristö ry
2 SISÄLLYS 1 ARRAJÄRVEN VALUMA-ALUE 1 2 ARRAJÄRVEN VALUMA-ALUEEN VESIENSUOJELUSUUNNITELMAN TAUSTAA 1 3 ARRAJÄRVEN VALUMA-ALUEEN VESIENSUOJELUKEINOJA 2 4 KAURISSUONOJAN VALUMA-ALUE Kaurissuonojan valuma-alueen kuvaus Kaurissuonojan valuma-alueen vesiensuojeluehdotus 6 5 LIETOJOEN VALUMA-ALUE Lietojoen valuma-alueen kuvaus Lietojoen valuma-alueen vesiensuojeluehdotus 9 6 SAVIOJAN VALUMA-ALUE Saviojan valuma-alueen kuvaus Saviojan valuma-alueen vesiensuojeluehdotus 14 7 EHDOTUS VESIENSUOJELURAKENTEIDEN TOTEUTUSJÄRJESTYKSEKSI 14
3 ARRAJÄRVEN VALUMA-ALUE Arrrajärven valuma-alueen pinta-ala on 383 km 2. Arrajärven valuma-alueella on runsaasti metsämaata sekä jonkin verran peltoalueita. Metsämaa on pääosin kivennäismaata ja vain pieni osa järven valuma-alueen pinta-alasta on ojitettua suometsää. Arrajärven valumaalueella on useita järviä sekä lampia. Valuma-alueen reunoilla on myös taajama-asutusta. Arrajärven länsipuolella olevan laajan valuma-alueen vedet virtaavat Arrajärveen Arrajokea pitkin. Arrajärven ranta-alueet ovat pääosin kivennäismaalla olevaa metsää sekä erityisesti järven länsipuolella myös peltoa. Arrajärven valuma-alueella laadittiin alustava vesiensuojelusuunnitelma kolmelle ojalle. Nämä ojat ovat Kaurissuonoja, Lietojoki ja Savioja. 2 ARRAJÄRVEN VALUMA-ALUEEN VESIENSUOJELUSUUNNITELMAN TAUSTAA Tämä työ on osa Kymijoen alueen järvikunnostushankkeessa laadittua Arrajärven kunnostussuunnitelmaa. Arrajärven valuma-alueelle ehdotetuista vesiensuojelurakenteista on keskusteltu maanomistajien kanssa ja maanomistajilta on saatu alustava suostumus vesiensuojelurakenteiden suunnitteluun. Maanomistajille on kerrottu, että jos suunnitelmat etenevät, maanomistajiin ollaan uudelleen yhteydessä ja tällöin mahdollisesta vesiensuojelurakenteen sijoittamisesta maanomistajan maalle tehdään kirjallinen sopimus. Arrajärven valuma-alueen vesiensuojelusuunnitelma on alustava, koska suunnitelmaa tehtäessä ei ole tehty vesiensuojelurakenteiden tarkkoja rakennemitoituksia. Erityisesti pohjapatojen rakentaminen vaatii ojien vaaituksen. Tätä kautta saadaan selville padon sopiva korko ja padolle parhaiten sopiva sijoituspaikka. Myös putkipadon ja kosteikon teko vaatii suunnitellun alueen vaaituksen. Tässä suunnitelmassa vesiensuojelurakenteet on pyritty sijoittamaan mahdollisuuksien mukaan tien tai pellon reunaan niin, että vesiensuojelurakenteita pääsee tarvittaessa kunnostamaan helposti. Vesiensuojelusuunnitelman teossa käytettyjä tausta-aineistoja ovat ojien valuma-alueiden pinta-alatiedot, suunniteltujen vesiensuojelurakenteiden yläpuolisten valuma-alueiden pinta-alatiedot, eroosioriskianalyysi sekä maaperätieto. Vesiensuojelurakenteen yläpuolisen valuma-alueen pinta-ala ja ojaston maalaji vaikuttavat suoraan sopivan vesiensuojelurakenteen valintaan, koska eri vesiensuojelurakenteet sopivat erikokoisille valuma-alueille ja erilaisille maalajeille. Ojien valuma-alueiden rajaukset sekä vesiensuojelurakenteiden yläpuolisten valuma-alueiden rajaukset on tehty RLGis-ohjelmalla. Eroosioriskianalyysi ohjaa sijoittamaan vesiensuojelurakenteita niihin uomien kohtiin, joissa on keskimääräistä suurempi eroosioriski. Eroosioriski liittyy usein suureen valuma-alueen pinta-alaan, hienojakoiseen maalajiin tai maaston jyrkkyyteen. Arrajärven valuma-alueen maaperätiedot on saatu Paikkatietoikkunan tietopalvelusta. Taustakarttoina on käytetty Maanmittauslaitok- Kymijoen vesi ja ympäristö ry 1
4 sen peruskarttoja vuodelta ARRAJÄRVEN VALUMA-ALUEEN VESIENSUOJELUKEINOJA Lähes jokaisen järven valuma-alueen vesiensuojelua voidaan parantaa monilla usein helposti toteutettavilla keinoilla. Järvien rannoille ja ojien reunoilla pitää jättää käsittelemätön suojavyöhyke, jossa maata ei muokata ja pintakasvillisuutta ei poisteta. Rinnemaastossa suojavyöhykkeiden pitäisi olla leveämpiä kuin tasaisessa maastossa. Ojia ei pidä perata järven tai lammen rantaan asti, vaan rantaan pitää aina jättää kaivukatko. Perattaviin ojiin suositellaan jätettävän perkaamattomia kaivukatkoja, jos kaivokatkojen teko on mahdollista. Ojien turhaa perkaamista pitää välttää. Jos alueen ojastoa aiotaan perata, perattavaksi pitää valita vain ne ojat, joissa on välitön perkaustarve. Jyrkissä rinteissä olevia ojia ei pitäisi perata lainkaan. Isojen laskuojien perkaamista kannattaa välttää, jos perkaaminen ei ole aivan välttämätöntä. Lietekuopat ovat yksittäisiin sarkaojiin tehtäviä vesiensuojelurakenteita. Lietekuoppien tarkoituksena on kerätä veden mukana kulkeutuvaa karkeaa kiintoainesta. Lietekuoppia suositellaan tehtäväksi sarkaojien alkumetreille. Pitkiin sarkaojiin suositellaan tehtäväksi useita lietekuoppia metrin välein. Laskeutusaltaan tarkoituksena on hidastaa veden virtausta niin, että kiintoaines laskeutuu altaan pohjalle. Laskeutusallas on tarkoitettu karkeiden ja keskikarkeiden maalajien laskeuttamiseen. Laskeutusallas sopii alle 50 hehtaarin valuma-alueille. Laskeutusaltaasta lähtevän ojan suulle suositellaan tehtäväksi pohja- tai putkipato tai vaihtoehtoisesti ojansuulle voidaan jättää padoksi maa-aineksesta muodostuva kynnys. Putkipadolla hidastetaan vedenvirtausta padon yläpuolisella valuma-alueella ja siten estetään tai vähennetään uomaeroosiota. Putkipato sopii ojitetuille soille, joilla on sarkaojia, joihin padottava vesi voi varastoitua tilapäisesti tulvahuippujen aikana. Tutkimusten mukaan hetkellisestä tulvahuippujen aikaisesta sarkaojien vedenpinnannoususta ei ole haittaa suoalueen puustolle. Putkipato sopii yleensä alle 250 hehtaarin valuma-alueille. Putkipadon yhteyteen tehdään usein laskeutusallas. Pohjapadon tavoitteena on vedenvirtauksen hidastaminen pohjapadon yläpuolisella valuma-alueella ja siten uomaeroosion estäminen tai vähentäminen. Pohjapato sopii yleensä alle hehtaarin valuma-alueille. Pohjapadot sopivat käytettäviksi erityisesti laskuojissa ja rinnemaastossa. Pohjapatoja voidaan käyttää myös pienillä valuma-alueilla kohteissa, joissa uomien maalaji on hienojakoista, koska esimerkiksi laskeutusallas ei sovi hienojakoisten maiden vesiensuojelurakenteeksi. Peräkkäiset pohjapadot muodostavat patoportaat. 2 Kymijoen vesi ja ympäristö ry
5 Kosteikon tarkoituksena on veden mukana kulkevan kiintoaineksen laskeuttaminen ja ravinteiden sitominen. Kosteikot sopivat yleensä alle hehtaarin valuma-alueille. Metsätaloudessa kosteikon suosituspinta-ala on noin 1 2 % kosteikon yläpuolisen valumaalueen pinta-alasta. Veden tavoiteviipymä kosteikossa on tuntia ylivaluman aikana. Kosteikkoja suositellaan tehtäväksi luontaisiin paikkoihin kuten vanhoihin järvikuivioihin. Pintavalutuskentän tarkoituksena on kiintoaineksen laskeuttaminen ja ravinteiden sitominen. Pintavalutuskentällä vesi jakautuu tasaisesti kentälle ja suodattuu kentän kasvillisuudessa ja turpeessa. Pintavalutuskentät sopivat yleensä käytännössä alle 100 hehtaarin valuma-alueille. Pintavalutuskentän suosituspinta-ala on vähintään yksi prosentti yläpuolisen valuma-alueen pinta-alasta. Oikein mitoitettu ja toteutettu pintavalutuskenttä on tehokas vesiensuojelurakenne. 4 KAURISSUONOJAN VALUMA-ALUE 4.1 KAURISSUONOJAN VALUMA-ALUEEN KUVAUS Kaurissuonojan valuma-alueen pinta-ala on 403 hehtaaria. Kaurissuonojan valumaalueesta suurin osa on peltoa. Valuma-alueen reunoilla olevat metsät ovat kivennäismaata, ja valuma-alueella on vain hyvin vähän ojitettua suometsää. Kaurissuonoja on rannan lähellä leveä ja iso oja, joka kulkee alavassa maastossa. Vesivoimalan vedensäännöstelystä johtuen järven vesi nousee rannan lähellä ajoittain rantametsään. Ojan alajuoksulla on toisella puolella peltoa ja toisella puolella on metsämaata. Tästä metsämaasta osa on veden vaivaamaa ja ojan rannalla kasvaa osittain vain pusikkoa. Ojan alajuoksulla on entinen mudanottopaikka, jossa on aiemmin ollut avovesipinta. Tällä hetkellä mudanottopaikka on umpeenkasvanut pehmeikkö. Yläjuoksun suuntaan kuljettaessa rantametsän jälkeen tullaan laajalle peltoalueelle. Kaurissuonoja kulkee peltoalueen halki isona ojana. Yläjuoksulla Kaurissuonoja haarautuu kahdeksi peltoalueen halki kulkevaksi uomaksi. Ojan pääuomaan liittyy muutamia sivuilta tulevia pelto-ojia. Kaurissuonojan peltoalueen reunassa on kartalla näkyvä allas. Tämä toimii pellon kasteluveden varastona. Altaan kirkas vesi tulee metsässä olevasta lähteestä. Kaurissuonoja ja sen sivuhaarat kulkevat lähes koko matkaltaan peltoalueella. Tämä aiheuttaa haasteita vesiensuojelulle, koska viljelyksessä olevien peltojen viljelykäyttö täytyy huomioida vesiensuojelurakenteita suunniteltaessa. Kymijoen vesi ja ympäristö ry 3
6 Kuva 1. Kaurissuonojan valuma-alueet, ehdotetut vesiensuojelurakenteet sekä uomien eroosioriski. Kaurissuonojan valuma-alue on rajattu kartalle tummansinisellä ja vesiensuojelurakenteen yläpuolinen valuma-alue on rajattu keskisinisellä. Valuma-alueen pinta-alan mittauspiste on merkattu punaisella ympyrällä rannan lähelle. Kaurissuonojan maaperä on rannan lähellä mahdollisen kosteikon paikalla liejua ja saraturvetta. Ranta-alueen yläpuolella ojan maaperä on savea. 4 Kymijoen vesi ja ympäristö ry
7 Kuva 2. Kaurissuonoja on leveä ja ruohikkoinen oja rannan lähellä. Kaurissuonojan eroosioriski on pääosin suuri. Myös pääuomaan liittyvien sivuojien eroosioriski on suurimmaksi osaksi suuri. Kaurissuonojan valuma-alueen ojat ovat pääosin reunoiltaan heinittyneitä, vakiintuneessa tilassa olevia ojia. Valuma-alueen ojastossa näkyi vain vähäistä eroosiota inventointiajankohtana. Mittausten mukaan Kaurissuonojaa pitkin tulee runsaasti kiintoainetta sekä ravinteita Arräjärveen. Tästä johtuen Kaurissuonojassa on välitön vesiensuojelutarve. Kuva 3. Kaurissuonoja virtaa leveänä uomana peltoalueella. Kymijoen vesi ja ympäristö ry 5
8 4.2 KAURISSUONOJAN VALUMA-ALUEEN VESIENSUOJELUEHDOTUS Kaurissuonojan ja pääuoman sivuojien perkaamista kannattaa välttää jatkossa, jos ojien perkaaminen ei ole aivan välttämätöntä. Jos ojaa kuitenkin perataan tulevaisuudessa, rantaan pitää jättää pitkä perkaamaton kaivukatko. Alueen ojat ovat tällä hetkellä pääosin heinittyneet ja vakiintuneessa tilassa. Heinittyminen estää uomaeroosiota. Ojat kulkevat lähes koko matkaltaan peltoalueella, joten ojien vesiensuojelun kannalta on tärkeää jättää mahdollisimman leveä suojavyöhyke peltoalueella ojien reunoille. Ojien reunojen leveillä suojavyöhykkeillä pystytään todennäköisesti parantamaan ojien vesiensuojelua merkittävästi. Lisäksi ojan reunoilla olevia peltoja suositellaan mahdollisuuksien mukaan hoidettavaksi luonnonhoitopeltoina. Kaurissuonojaan ehdotetaan tehtäväksi kosteikko rannan lähelle. Mahdollisen kosteikon yläpuolisen valuma-alueen pinta-ala on 403 hehtaaria. Kosteikko voitaisiin tehdä rannan läheisellä pusikko- ja metsäalueella. Entinen mudanottopaikka olisi osa kosteikkoa. Mahdollisen kosteikon suunnittelussa täytyy huomioida vesivoimalan säännöstelyn aiheuttama veden ajoittainen nousu rantametsään eli kosteikko pitäisi pengertää riittävän korkealla penkereellä, jotta järvivesi ei pääse huuhtomaan kosteikosta kiintoainetta ja ravinteita järveen. Tällä hetkellä vesivoimala maksaa rantametsän maanomistajille korvausta ajoittaisesta vedennoususta rantametsään. Tämä korvaus pitää huomioida kosteikon suunnittelussa. Maanomistajien kanssa kosteikon alustavaksi rajaukseksi on sovittu rannassa kulkevan tien pohjoispuoli siten, että kosteikon länsireuna kulkisi suunnilleen nykyisen ojan reunassa ja itäreuna kulkisi suunnilleen sähkölinjan kohdalla. Kosteikko voisi tarvittaessa jatkua kapeana lähelle laajan peltoalueen alareunaa. Tällä mitoituksella kosteikosta saisi pinta-alaltaan mitoitusohjeiden mukaisen. Kuva 4. Kaurissuonojaan ehdotetun kosteikon paikalla on umpeenkasvanut entinen mudanottopaikka. 6 Kymijoen vesi ja ympäristö ry
9 Kaurissuonojan peltoalueelle voisi tehdä laskeutusaltaan tai pienen kosteikon. Laskeutusallas ei varsinaisesti sovi hienojakoisen maaperän vesiensuojelurakenteeksi, mutta laskeutusallas voisi toimia tulva-aikaisena vesivarastona ja siten hidastaa pääuoman vedenvirtausta ja uomaeroosiota. Mahdollisesti peltoalueelle tehtävän laskeutusaltaan yläpuolisen valuma-alueen pinta-ala on 300 hehtaaria. 5 LIETOJOEN VALUMA-ALUE 5.1 LIETOJOEN VALUMA-ALUEEN KUVAUS Lietojoen valuma-alueen pinta-ala on 324 hehtaaria. Lietojoen valuma-alueella on peltoa ja kivennäismaalla olevaa metsää. Valuma-alueella ei ole ojitettua suometsää. Lietojoki on rannan lähellä leveä uoma, ja ojan vedenpinta on pitkän matkaa lähellä järven vedenpinnantasoa. Joen alajuoksun jälkeen olevan laajan peltoalueen alareunassa on alava, pusikkoinen alue, joka sopisi esimerkiksi kosteikon paikaksi. Rannan metsäalueen jälkeen Lietojoki virtaa lähes koko matkan yläjuoksulle asti peltoalueen halki kulkevana ojana. Välillä joki virtaa lyhyen matkan kapean metsäkaistaleen läpi. Yläjuoksulla Lietojoki haarautuu kahdeksi peltoalueella kulkevaksi uomaksi. Lietojokeen liittyy peltoalueella muutama sivuilta tuleva sivuoja. Kymijoen vesi ja ympäristö ry 7
10 Kuva 5. Lietojoen valuma-alue, ehdotettu vesiensuojelurakenne sekä uomien eroosioriski. Lietojoen valuma-alue on rajattu kartalle tummansinisellä. Valuma-alueen pinta-alan mittauspiste on merkattu punaisella ympyrällä rannan lähelle. 8 Kymijoen vesi ja ympäristö ry
11 Lietojoki on perattu lähiaikoina rannan lähellä olevan pienen pellon ja Kettulan kohdalta peltoaukean poikki kulkevan tien väliltä. Peratulla ojanosalla on välitön vesiensuojelutarve. Peratun ojanosan reunoilla olevat pellot ovat luomuviljelyssä. Lietojoen maaperä on savea. Lietojoen ja sivu-uomien eroosioriski on pääosin suuri. Lietojoessa on välitön vesiensuojelutarve. Kuva 6. Lietojoki niemeen johtavan sillan pohjoispuolella. Lietojoki on tässä kohdassa iso ja levä oja, jota on perattu lähiaikoina. Tarvittaessa mahdollinen kosteikko voisi yltää kapeana niemeen johtavan sillan yläpuolelle. 5.2 LIETOJOEN VALUMA-ALUEEN VESIENSUOJELUEHDOTUS Lietojoen merkittävä vesiensuojelukeino on joen perkaamisen välttäminen. Jos ojaa kuitenkin perataan, rantaan pitää jättää pitkä perkaamaton kaivukatko. Alajuoksun peratun ojanosan yläpuolella ojan reunat ovat pääosin heinittyneet ja uoma on vakiintuneessa tilassa. Ojan reunojen heinittyminen vähentää ojan uomaeroosiota. Ojan vesiensuojelua voidaan parantaa jättämällä riittävän leveä suojavyöhyke viljelyksessä olevan pellon ja ojan väliin. Lisäksi ojiin rajoittuvia peltoja voitaisiin mahdollisuuksien mukaan hoitaa luonnonhoitopeltoina. Lietojokeen ehdotetaan tehtäväksi kosteikko laajan peltoalueen alareunaan. Mahdollisen kosteikon yläpuolisen valuma-alueen pinta-ala on 324 hehtaaria. Kosteikolle olisi käytettävissä joen länsipuolella oleva pusikkoinen alue. Kosteikkoa voisi mahdollisesti jatkaa pitkänä ja kapeahkona ojan alajuoksun suuntaan lähelle niemeen johtavaa tietä. Mahdollisen kosteikon pinta-ala jää todennäköisesti mitoitusohjeiden pinta-alasuositusta pienemmäksi. Kymijoen vesi ja ympäristö ry 9
12 Silti kosteikolla voitaneen parantaa joen vesiensuojelua erityisesti nyt, kun joenuomaa on perattu. Kuva 7. Lietojokeen suunnitellun kosteikon paikka on kuvassa ojan vasemmalla puolella. 6 SAVIOJAN VALUMA-ALUE 6.1 SAVIOJAN VALUMA-ALUEEN KUVAUS Saviojan valuma-alueen pinta-ala on 622 hehtaaria. Saviojan valuma-alueella on peltoa ja kangasmetsää. Savioja virtaa rannan lähellä notkon pohjalla leveänä ja matalana ojana. Kylätien länsipuolella Savioja virtaa pitkän matkan peltoalueen halki. Kylätien länsipuolella Saviojan molemmilla reunoilla olevat pellot ovat loivassa rinnemaastossa, joka viettää Saviojaan. Näin peltojen valumavedet päätyvät nopeasti ojaan. Mustasuon peltoalueella Savioja haarautuu kolmeen osaan. Pääuoma jatkaa kulkuaan länteen ja pohjoiseen. Oja kulkee pääasiassa peltoalueella ja muutamissa kohdissa lyhyitä matkoja metsäalueella. Herneojan kohdalla Savioja haarautuu vielä kahdeksi uomaksi, joista toinen johtaa Sotatorpanmäen peltoalueelle ja toinen pohjoiseen lähelle Okkeria. Pohjoiseen johtava oja kulkee peltojen ja metsäalueiden halki. 10 Kymijoen vesi ja ympäristö ry
13 Kuva 8. Savioja kulkee alajuoksulla keskellä loivassa rinteessä olevaa peltoaluetta. Mustasuolta pohjoisen suuntaan johtava ojanhaara kulkee peltoalueen reunaa pitkin ja metsäalueen läpi Juskan peltoalueelle. Etelän suuntaan johtava ojanhaara on melko lyhyt ja johtaa peltoalueen ja pienen ojitetun metsäalueen halki ojan yläjuoksun pellolle. Saviojan vesiensuojelu on haastavaa, koska oja kulkee suurimmaksi osaksi keskellä viljeltyä peltoaluetta, jolloin tilaa vievien vesiensuojelurakenteiden teko on hankalaa. Lisäksi Saviojan alajuoksulla rinnepellot viettävät peltoalueen keskellä virtaavaan ojaan. Rinnemaasto tuo lisähaastetta ojan vesiensuojeluun. Kymijoen vesi ja ympäristö ry 11
14 Kuva 9. Saviojan valuma-alueet, ehdotetut vesiensuojelurakenteet, toteutetut vesiensuojelurakenteet sekä uomien eroosioriski. Saviojan valuma-alue on rajattu kartalle tummansinisellä ja vesiensuojelurakenteiden yläpuoliset valuma-alueet on rajattu keskisinisellä. Valuma-alueen pinta-alan mittauspiste on merkattu punaisella ympyrällä rannan lähelle. 12 Kymijoen vesi ja ympäristö ry
15 Saviojan yläjuoksun suunnalla on jo toteutettu vesiensuojelutoimia maanomistajan toimesta. Haikulan peltoalueen yläreunaan on tehty laskeutusallas. Tämän laskeutusaltaan yläpuolisen valuma-alueen pinta-ala on 80 hehtaaria. Haikulan peltoalueen keskikohdille metsänreunaan on tehty iso allas, jonka kautta ojan vesi kulkee. Allas toimii vesiensuojelurakenteena. Altaan yläpuolisen valuma-alueen pinta-ala on 96 hehtaaria. Lisäksi Haikulan peltoalueen alareunassa on laskeutusallas, jonka yläpuolisen valuma-alueen pinta-ala on 126 hehtaaria. Jaakkolan peltoalueen halki kulkeva oja on siirretty vuosia sitten kartasta poiketen pellon keskeltä pellon reunaan. Pellon reunaan on myös tehty pitkä ja kapea laskeutusallas. Tällä laskeutusaltaalla on pituutta noin 150 metriä. Laskeutusaltaan yläpuolisen valuma-alueen pinta-ala on 99 hehtaaria. Saviojan ja sen sivu-uomien peltoalueen maaperä on savea. Haikulaan johtavan ojanhaaran yläosassa maaperä on karkeaa hietaa. Heponiemeen johtavan ojanhaaran yläjuoksun maaperä on saraturvetta. Kuva 10. Savijoen uoma on peltoalueella paikoin leveä ja pusikkoinen Saviojan valuma-alueen pääuomien eroosioriski on suurimmaksi osaksi suuri tai kohtalainen. Saviojan valuma-alueen inventoiduissa uomissa on näkyvissä vain vähän eroosiota. Eroosion vähyyteen voi vaikuttaa se, että Savioja ja sivuojat ovat pääosin vakiintuneessa tilassa ja reunoiltaan heinittyneitä. Ojanreunojen kasvillisuus sitoo maa-ainesta ja vähentää uomaeroosiota. Mittausten mukaan Savioja kuormittaa merkittävästi Arrajärveä. Saviojassa on vesiensuojelutarve. Kymijoen vesi ja ympäristö ry 13
16 6.2 SAVIOJAN VALUMA-ALUEEN VESIENSUOJELUEHDOTUS Saviojan perkaamista pitäisi välttää. Heinittyneet uomien reunat vähentävät uomaeroosion syntymistä. Jos Saviojaa perataan tulevaisuudessa, rantaan pitää jättää pitkä, perkaamaton kaivukatko. Riittävän suojavyöhykkeen jättäminen peltoalueella ojien reunoille parantaa ojien vesiensuojelua. Erityisesti alajuoksun rinnepelloilla pitäisi käyttää keskimääräistä leveämpiä suojavyöhykkeitä. Lisäksi ojan reunapeltoja suositellaan hoidettavaksi luonnonhoitopeltoina mahdollisuuksien mukaan. Saviojan yläjuoksulle Juskan suuntaan johtavaan ojaan ehdotetaan tehtäväksi kaksi pohjapatoa. Toinen pato voisi olla Rakokiven pellon pohjoispuolella ja toinen Rakokiven eteläpuolella olevan mökkitien pohjoispuolella. Ylemmän pohjapadon yläpuolisen valumaalueen pinta-ala on 60 hehtaaria ja alemman pohjapadon yläpuolisen valuma-alueen pintaala on 88 hehtaaria. Pohjapadoille parhaiten sopivat paikat saadaan selville mahdollisen jatkosuunnittelun yhteydessä tehtävällä vaaituksella. Herneojaan ehdotetaan tehtäväksi kosteikko ojan varrella olevan toisen pellon reunaan. Kosteikon yläpuolisen valuma-alueen pinta-ala on 130 hehtaaria. Kosteikon pinta-ala jäisi todennäköisesti hieman mitoitusohjeiden pinta-alasuositusta pienemmäksi. Saviojan alajuoksulle suunniteltiin pohjapatoja, joiden tarkoitus on hidastaa veden virtausnopeutta ja sitä kautta estää uomaeroosiota. Maanomistajien mielipiteet pohjapatojen rakentamisesta vaihtelivat, ja asia jäi toistaiseksi pohdinnan asteelle. 7 EHDOTUS VESIENSUOJELURAKENTEIDEN TOTEUTUSJÄRJESTYKSEKSI Vesiensuojelurakenteille ehdotetaan seuraavaa toteuttamisjärjestystä: 1. Lietojoen kosteikko 2. Kaurissuonojan kosteikko 3. Saviojan pohjapadot 4. Saviojan kosteikko 5. Kaurissuonojan laskeutusallas Ehdotus vesiensuojelurakenteiden toteuttamisjärjestykseksi perustuu arvioon siitä, millä ehdotetuista vesiensuojelurakenteista pystyttäisiin parhaiten parantamaan Arrajärven valuma-alueen vesiensuojelua. 14 Kymijoen vesi ja ympäristö ry